CELEX: 62012TN0275
Language: fi
Date: 2012-06-15 00:00:00
Title: Asia T-275/12: Kanne 15.6.2012 — FC Dynamo-Minsk v. neuvosto

18.8.2012   
            
            
               FI
            
            
               Euroopan unionin virallinen lehti
            
            
               C 250/17
            
         Kanne 15.6.2012 — FC Dynamo-Minsk v. neuvosto
   (Asia T-275/12)
   2012/C 250/32
   Oikeudenkäyntikieli: englanti
   
      Asianosaiset
   
   
      Kantaja: Football Club Dynamo-Minsk ZAO (Minsk, Valko-Venäjä) (edustajat: solicitor D. O'Keeffe ja asianajaja B. Evtimov)
   
      Vastaaja: Euroopan unionin neuvosto
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan Valko-Venäjää koskevista rajoittavista toimenpiteistä annetun asetuksen (EY) N:o 765/2006 8 a artiklan 1 kohdan täytäntöönpanosta 23.3.2012 annetun neuvoston täytäntöönpanoasetuksen (EU) N:o 265/2012 (EUVL 2012 L 87, s. 37) kantajaa koskevilta osin;
            
         
               —
            
            
               kumoamaan Valko-Venäjään kohdistettavista rajoittavista toimenpiteistä annetun päätöksen 2010/639/YUTP täytäntöönpanosta 23.3.2012 annetun neuvoston täytäntöönpanopäätöksen 2010/639/YUTP (EUVL 2012 L 87, s. 95) kantajaa koskevilta osin;
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäisen kanneperusteen mukaan riidanalaisia toimenpiteitä rasittavat oikeudelliset virheet ja arviointivirheet, koska neuvosto ei ottanut huomioon urheilulla olevaa erityistä luonnetta ja/tai perusoikeutena voimassa olevaa oikeutta kulttuurin monimuotoisuuteen, kun se kohdisti rajoittavia toimenpiteitä kantajaan, joka on eurooppalainen ammattimainen jalkapalloseura, jolla on merkittävä urheiluun ja kulttuuriin liittyvä tehtävä.
            
         
               2)
            
            
               Toisen kanneperusteen mukaan riidanalaisilla toimenpiteillä laiminlyötiin velvollisuus esittää asianmukaiset perusteet kantajan merkitsemiselle luetteloon niistä henkilöistä ja yhteisöistä, joihin rajoittavia toimenpiteitä sovelletaan.
            
         
               3)
            
            
               Kolmannen kanneperusteen mukaan riidanalaisilla toimenpiteillä loukataan puolustautumisoikeuksia ja oikeutta oikeudenmukaiseen kuulemiseen, koska niillä ei anneta kantajalle mahdollisuutta käyttää tehokkaasti puolustautumisoikeuksiaan, joihin kuuluu myös oikeus tulla kuulluksi. Kun otetaan huomioon puolustautumisoikeuksien ja tehokkaita oikeussuojakeinoja koskevan oikeuden välinen tiivis suhde, loukataan täten myös kantajan oikeutta tehokkaisiin oikeussuojakeinoihin.
            
         
               4)
            
            
               Neljännen kanneperusteen mukaan riidanalaisilla toimenpiteillä loukataan omistusoikeutta, koska niillä puututaan oikeudettomasti kantajan kykyyn toimia eurooppalaisena ammattimaisena jalkapalloseurana ja toteuttaa sosiaalisia, kasvatuksellisia ja kulttuuriin liittyviä tehtäviään.
            
         
               5)
            
            
               Viidennen kanneperusteen mukaan riidanalaisilla toimenpiteillä loukataan suhteellisuusperiaatetta erityisesti suhteessa kantajan omistusoikeuteen ja kulttuurin monimuotoisuutta koskevaan oikeuteen etenkin siltä osin kuin kyseisissä toimenpiteissä ei anneta mitään takuuta sen varmistamisesta, että kantaja voi jatkaa urheiluun ja kulttuuriin liittyvien tehtäviensä toteuttamista eurooppalaisena ammattimaisena jalkapalloseurana.